MVP กระแสลมแผ่วเบา.!
เกิดอะไรขึ้น..? กับหุ้นบริษัท เอ็ม วิชั่น จำกัด (มหาชน) หรือ MVP ที่รอบสามเดือน ราคาไหลรูดลงไปแล้ว 13.46%
8 ต.ค. 2562

สำนักข่าวรัชดา
เกิดอะไรขึ้น..? กับหุ้นบริษัท เอ็ม วิชั่น จำกัด (มหาชน) หรือ MVP ที่รอบสามเดือน ราคาไหลรูดลงไปแล้ว 13.46%
เพิ่งจะเห็นการฟื้นตัวก็เมื่อวานนี้ (8 ต.ค.) ที่ราคากลับมาบวก ปิดที่ระดับ 1.80 บาท ปรับเพิ่มขึ้น 0.07 บาท หรือคิดเป็นเพิ่มขึ้น 4.05% เมื่อเทียบกับราคาปิดก่อนหน้า
ทั้ง ๆ ที่ช่วงนี้กระแส iPhone รุ่นใหม่กำลังมา แถมเมื่อปลายสัปดาห์ก่อน (3-6 ต.ค.) เป็นช่วงที่มีการจัดงาน Thailand Mobile Expo 2019 ครั้งที่ 34
ถือเป็นปัจจัยเชิงบวกต่อ MVP แต่ราคาหุ้นกลับไม่ตอบสนองซะงั้น
ช่างน่าผิดหวังจริง ๆ…
ปกติงาน Thailand Mobile Expo ถือเป็นพระเอกที่สร้างรายได้หลักให้กับ MVP ในฐานะเป็นผู้จัดงาน จากการให้เช่าพื้นที่ออกบูธ
แต่ดูเหมือนกระแสงาน Thailand Mobile Expo ปีนี้จะดร็อปไป ผู้เช่าพื้นที่น้อยลง
อาจเป็นเพราะยอดคนเข้าชมงานไม่เยอะเหมือนเก่า  เลยไม่จูงใจเท่าที่ควร…
อย่างเช่นค่ายใหญ่บริษัท เอส พี วี ไอ จำกัด (มหาชน)  หรือ SPVI ซึ่งเป็นตัวแทนจำหน่ายสินค้าแบรนด์ Apple ก็ไม่เข้าร่วมงานปีนี้
จึงชวนให้คิดไปว่า MVP กำลังเผชิญวิกฤติศรัทธา จากการย้ายสถานที่จัดงานหรือไม่..!
เดิมปีก่อน ๆ งาน Thailand Mobile Expo จะจัดที่ศูนย์การประชุมแห่งชาติสิริกิติ์ แต่ปีนี้เป็นปีแรกที่ย้ายมาจัดที่ศูนย์นิทรรศการและการประชุมไบเทคบางนา เนื่องจากศูนย์การประชุมแห่งชาติสิริกิติ์อยู่ระหว่างการปรับปรุง
ซึ่งต้องยอมรับว่า การจัดงานลักษณะนี้ เรื่องสถานที่จัดงานเป็นอีกองค์ประกอบสำคัญ
สำหรับศูนย์นิทรรศการและการประชุมไบเทคบางนา แม้จะเดินทางด้วยรถไฟฟ้าบีทีเอสได้สะดวก แต่ก็ตั้งอยู่ชานเมือง คนบางส่วนอาจมองว่าไกล…
ต่างจากศูนย์การประชุมแห่งชาติสิริกิติ์ที่อยู่ใจกลางเมือง เดินทางสะดวกด้วยรถไฟฟ้าใต้ดิน MRT
นี่อาจเป็นข้อกังวลเรื่องสถานที่จัดงานที่ทำให้หลายบริษัทไม่เข้าร่วมงาน Thailand Mobile Expo ในปีนี้
แม้ปีนี้ MVP สร้างจุดขายใหม่ ด้วยการจัดงานอื่น ๆ เข้ามาเสริม ได้แก่ งาน eSports Expo, งาน Idol Expo แล้วก็ตาม
แต่อาจยังไม่จูงใจเท่าที่ควร…ทำให้บรรยากาศค่อนข้างเงียบเหงา
เลยทำให้ราคาหุ้นไม่ตอบสนองอย่างที่ควรจะเป็น…
หันไปดูผลประกอบการ MVP ช่วงที่ผ่านมาก็ยังไม่เข้าตาสักเท่าไหร่
ปี 2561 มีรายได้รวม 450 ล้านบาท ขาดทุนสุทธิ 50 ล้านบาท ล่าสุดงวดครึ่งปี 2562 มีรายได้รวม 177 ล้านบาท กำไรสุทธิ 17 ล้านบาท 
ทำให้นักลงทุนผิดหวังไปตาม ๆ กัน
แต่คงพอใจชื้นขึ้นมาได้บ้าง เมื่อผู้บริหาร MVP ออกมาส่งซิกผลประกอบการไตรมาส 3/2562 จะเติบโตกว่าช่วงเดียวกันปีก่อนที่มีรายได้อยู่ที่ 168.30 ล้านบาท และผลขาดทุนสุทธิอยู่ที่ 54.63 ล้านบาท
เหตุไม่มีการตั้งสำรองฯ จากคดีความการฟ้องร้องลูกค้าอีคอมเมิร์ซ โครงการผลิตโทรศัพท์มือถือยี่ห้อ SAMSUNG รุ่นพิเศษ Galaxy J8 x BNK48 เหมือนในไตรมาส 3/2561
ขณะที่ช่วงปลายปีนี้เตรียมจัดอีเวนต์อีกหลายงาน เช่น งานวิ่งจอมบึงมาราธอน จ.ราชบุรี, งาน Big Mountain Music Festival 2019, งานวันเดอร์ฟรุต 2019
ทำให้มั่นใจว่า ปีนี้จะพลิกกลับมามีกำไรแน่นอน
ก็หวังว่านี่ไม่ใช่แค่การโปรยคำหวานหรอกนะ…
…อิ อิ อิ…